PATVIRTINTA

Lietuvos mėsinių galvijų augintojų ir gerintojų asociacijos 2020 m. rugpjūčio 04 d.

Tarybos posėdyje

**ETIKOS KOMISIJOS DARBO TVARKOS APRAŠAS**

**1 straipsnis. Bendrosios nuostatos**

 1. Lietuvos mėsinių galvijų augintojų ir gerintojų asociacijos (toliau – LMGAGA arba Asociacija) Etikos komisija (toliau – Komisija) nagrinėja nukentėjusiųjų asmenų skundus, kitų asmenų pranešimus dėl LMGAGA narių padarytų etikos kodekso (toliau – Kodeksas) pažeidimų. Komisija šiais klausimais priima sprendimus. Komisija taip pat gali savo iniciatyva viešai pareikšti nuomonę (poziciją) dėl profesinės etikos pažeidimų publikuodama ją LMGAGA internetiniame puslapyje, spaudoje, internete ar kitose informacinėse priemonėse.

 2. Komisija savo veikloje vadovaujasi Kodeksu, Etikos komisijos darbo tvarkos aprašu (toliau - Aprašas), LMGAGA įstatais, LMGAGA visuotinio narių susirinkimo ir Tarybos nutarimais, Asociacijų įstatymu ir kitais teisės aktais.

 3. Svarstydama jai pavestus klausimus Komisija vadovaujasi teisingumo, objektyvumo, nešališkumo, išsamaus ir visapusiško aplinkybių išnagrinėjimo principais.

 4. Komisija nagrinėja tik tokius pranešimus (skundus ar prašymus), kurie pateikiami LMGAGA administracijai raštu, nurodant motyvus, priežastis ir aplinkybes, kuriomis grindžiama informacija. Pranešimas (skundas ar prašymas) privalo būti pareiškėjo pasirašytas, prie jo turi būti pateikiami turimi įrodymai ar kita informacija, kuria jis grindžiamas ir kuri padėtų Komisijai objektyviai įvertinti situaciją, jame taip pat turi būti nurodyta kokį etikos pažeidimą skundžiamas asmuo galimai pažeidė. Skundai, pranešimai ar prašymai taip pat gali būti pateikiami elektroniniu paštu, tačiau siunčiami dokumentai turi būti nuskenuoti nuo originalo su privalomais šiame straipsnyje išvardintais rekvizitais arba patvirtinti pareiškėjo elektroniniu parašu. Komisija gali pareikalauti parodyti pateiktų dokumentų originalus.

 5. Anoniminių skundų ir pranešimų Komisija nenagrinėja.

**2 straipsnis. Komisijos veiklos organizavimas**

 1. Komisiją renka LMGAGA visuotinis narių susirinkimas LMGAGA įstatuose ir Kodekse numatyta tvarka. Komisija renkama trejų metų kadencijai iš Asociacijos narių ir jų atstovų.

 2. Komisija į pirmąjį posėdį renkasi per 2 (dvi) savaites nuo jos išrinkimo. Komisija pirmajame posėdyje iš išrinktų narių balsavimu renka Komisijos pirmininką ir jo pavaduotoją, kurių kadencijos trukmė sutampa su Komisijos kadencijos laikotarpiu. Esant pagrindui, Komisijos pirmininkas ir (ar) pavaduotojas gali būti renkamas iš naujo nepasibaigus kadencijos laikotarpiui.

 3. Jeigu Komisijos pirmininkas dėl kokių nors priežasčių negali atlikti savo pareigų arba išvyksta ilgesniam nei 10 (dešimties) darbo dienų laikotarpiui, tai privalo raštu pavesti savo pareigas Komisijos pirmininko pavaduotojui.

 4. Komisijos pirmininko pavaduotojas, Komisijos pirmininko pavedimu atliekantis jo pareigas, turi visas šiame Apraše Komisijos pirmininkui suteiktas teises.

 5. LMGAGA direktoriaus paskirtas Komisijos posėdžių sekretorius (LMGAGA administracijos darbuotojas) rengia Komisijos posėdžių protokolus, esant poreikiui, Komisijos pirmininko pavedimu, rengia ir išsiunčia prašymus, pakvietimus, pranešimus ir kitus Komisijos veiklai reikalingus dokumentus.

 6. Dėl netinkamai atliekamų pareigų Komisijos pirmininkas, jo pavaduotojas Komisijos sprendimu netenka savo įgaliojimų, jeigu už tai balsuoja ne mažiau kaip 3 Komisijos nariai. Tuomet renkamas naujas Komisijos pirmininkas, jo pavaduotojas šiame straipsnyje numatyta tvarka.

 7. Komisijos nariai privalo reaguoti į kvietimą dalyvauti posėdyje ne daugiau kaip per 5 (penkias) darbo dienas, dalyvauti Komisijos posėdžiuose, o apie nedalyvavimą iš anksto pranešti pirmininkui ar pavaduotojui ir nurodyti nedalyvavimo priežastis. Komisijos narys, be pateisinamos priežasties praleidęs tris posėdžius iš eilės, arba penkis posėdžius per metus, gali būti atšaukiamas iš Komisijos jos pačios sprendimu. Atšaukto Komisijos nario vietą užima sekantis kandidatas į Komisiją, kaip numatyta Kodekso 9 straipsnio 2 dalyje.

 8. Komisijos nariai turi lygias teises ir pareigas vykdant Komisijos kompetencijai tenkančias funkcijas.

 9. Komisijos nariai turi teisę pareikšti savo nuomonę kitiems Komisijos nariams žodžiu arba raštu visais Komisijoje nagrinėjamais klausimais. Nuomonės pareiškimas nelaikomas dalyvavimu balsavime.

 10. Komisijos nariui už dalyvavimą Komisijos posėdyje gali būti atlyginama. Kompensuojamų išlaidų sąrašą ir normatyvus tvirtina LMGAGA Taryba.

**3 straipsnis. Komisijos darbo tvarka**

 1. Komisijos veiklos forma yra posėdis, kurie gali būti žodiniai, rašytiniai arba elektroniniai. Žodiniai posėdžiai yra protokoluojami arba daromas garso įrašas. Už etikos pažeidimo bylos medžiagos saugojimą bylos nagrinėjimo metu atsako Komisijos pirmininkas.

 2. Posėdis yra teisėtas, jeigu jame dalyvauja daugiau kaip pusė Komisijos narių (nusišalinę, nušalinti ar įgaliojimų netekę Komisijos nariai į skaičių, nuo kurių skaičiuojamas kvorumas, neįtraukiami). Sprendimai priimami balsų dauguma. Posėdžiams pirmininkauja Komisijos pirmininkas, o jam nesant – pirmininko pavaduotojas. Jei posėdyje dėl nusišalinimo ar kitų priežasčių nedalyvauja nei Komisijos pirmininkas, nei pavaduotojas, posėdžio pirmininku, dalyvaujančiųjų narių daugumos sprendimu, išrenkamas kitas Komisijos narys. Pasiskirsčius balsams po lygiai, sprendimą lemia pirmininko (jam nedalyvaujant – pavaduotojo, o šio nesant – posėdžiui pirmininkaujančiojo) balsas.

 3. Komisija jai pavestus klausimus nagrinėja žodinio proceso tvarka uždaruose posėdžiuose. Pirmininko sprendimu, atskirus klausimus Komisija, gali nagrinėti rašytinio proceso tvarka, pranešus apie tai proceso šalims, tačiau nekviečiant jų į Komisijos posėdį.

 4. Komisijos pirmininko sprendimu posėdžių klausimai gali būti svarstomi naudojantis elektroninėmis priemonėmis (virtualusis posėdis), Komisijos nariams savo nuomonę išreiškiant elektroninės komunikacijos priemonėmis, laikantis šiame Apraše nustatytos tvarkos. Virtualusis posėdis laikomas teisėtu, jei elektroniniame susirašinėjime konkrečiu klausimu dalyvauja daugiau kaip pusė Komisijos narių ir ne vėliau kaip per 5 (penkias) darbo dienas nuo klausimo pristatymo pateikia pasisakymą dėl konkretaus sprendimo. Virtualiu būdu nekomunikuojantis Komisijos narys laikomas nedalyvaujančiu posėdyje. Virtualiajame Komisijos posėdyje taip pat turi būti sudaryta galimybė LMGAGA nariui, kurio elgesys svarstomas, elektroninėmis komunikacijos priemonėmis pateikti savo paaiškinimus.

 5. Skelbdamas posėdžio datą Komisijos pirmininkas, galimybių ribose, privalo atsižvelgti į Komisijos narių galimybes siekdamas, kad posėdyje dalyvautų kuo didesnis skaičius Komisijos narių.

 6. Posėdžio pirmininkas: vadovauja Komisijos posėdžiams, prižiūri, kad posėdžio metu būtų laikomasi šiame Apraše nustatytos posėdžių tvarkos; patikrina, ar yra kvorumas, praneša, kokie klausimai bus nagrinėjami posėdyje ir kas iš narių yra pranešėjas; rūpinasi ir atsako už Komisijos sprendimo surašymą ir jo perdavimą suinteresuotiems asmenims (ieškovui, atsakovui) ir LMGAGA administracijai; rūpinasi už Komisijos sprendimo paviešinimą LMGAGA internetiniame puslapyje, jeigu priimtas sprendimas yra viešo pobūdžio.

 7. Komisija turi teisę gauti pranešimui dėl Kodekso pažeidimo išnagrinėti reikalingus paaiškinimus ir medžiagą iš Kodekso pažeidimais įtariamų narių (jų atstovų).

 8. Komisija posėdžiauja, gavusi pranešimų apie pažeidimus ar norėdama nagrinėti bet kuriuos kitus klausimus, susijusius su Kodeksu ar Komisijos atsakomybės sritimi. Komisijos posėdžio sušaukimo iniciatyvos teisę turi kiekvienas Komisijos narys. Komisijos posėdžiai yra šaukiami Komisijos pirmininko (ar jam nesant – jo pavaduotojo) sprendimu.

 9. Komisija gali kreiptis pagalbos į specialistus. Teikiantys konsultacijas specialistai gali būti kviečiami dalyvauti Komisijos posėdžiuose be balso teisės.

 10. Komisijai nagrinėjant etikos pažeidimą iš esmės, apie posėdžio datą, laiką ir vietą pranešama abiem suinteresuotoms šalims (ieškovui, atsakovui), likus ne mažiau kaip 5 (penkioms) darbo dienoms iki posėdžio. Posėdyje gali dalyvauti suinteresuotos šalys, tačiau jų nedalyvavimas neužkerta kelio išnagrinėti etikos pažeidimo bylą, nebent Komisija pripažįsta nario dalyvavimą būtinu. Posėdyje suinteresuota šalis gali būti atstovaujama, tačiau atstovo nedalyvavimas nėra kliūtis išnagrinėti etikos pažeidimo bylą. Komisijos posėdyje suinteresuotas asmuo negali būti atstovaujamas atstovo, kuris taip pat yra ir Komisijos narys, net ir nusišalinęs nuo svarstymo.

 11. Jeigu pateikto pranešimo apie pažeidimą aplinkybių neįmanoma tinkamai nustatyti remiantis tik pranešimu, Komisija turi teisę pakviesti dalyvauti posėdyje tiesiogiai susijusius asmenis ir pateikti bei gauti informaciją žodžiu.

 12. Esant komplikuotai situacijai ar/ir esant nagrinėjimui būtiniems papildomiems dokumentams nagrinėjamas klausimas gali būti perkeltas į kitą posėdį, tokiu atveju prioritetas turi būti suteiktas nagrinėjamo klausimo užbaigimui (t.y. pranešimas ar skundas turi būti išnagrinėtas ne ilgiau, kaip per du Komisijos posėdžius).

 13. Komisijos nariai privalo gerbti posėdžiuose dalyvaujančių asmenų orumą ir teises. Nagrinėdami klausimus Komisijos nariai privalo vadovautis skundžiamojo asmens nekaltumo prezumpcija.

 14. Komisijos nariai nekomentuoja svarstymo eigos jam nepasibaigus, nepriėmus sprendimo ir jo nepaviešinus. Komisijos nariams draudžiama atskleisti komercinę paslaptį, sudarančią informaciją, kurią jie sužinojo nagrinėdami etikos pažeidimo bylą.

 15. Nė vienas Komisijos narys neturi teisės viešai kritikuoti jokio Komisijos priimto sprendimo. Viešai aiškindamas Komisijos sprendimą Komisijos narys privalo tiksliai perteikti Komisijos priimto sprendimo esmę, jos neiškraipyti bei jai neprieštarauti. Viešai nesutikti su Komisijos sprendimu gali tik Komisijos narys, pateikęs atskirąją nuomonę, kurią pristatydamas privalo pažymėti, jog pristato būtent savo atskirąją nuomonę.

 16. Komisijos nariai privalo nusišalinti balsuojant dėl Komisijos sprendimo, jeigu galimas nario privataus ir visuomeninio intereso konfliktas, taip pat sprendžiant klausimus, susijusius su nariu ar jo atstovu, su kuriuo Komisijos narys susijęs šeimos, artimos giminystės ir (ar) verslo ryšiais, žinomai palaiko artimus, draugiškus santykius. Komisijos nariai tokiais atvejais gali nusišalinti ir nuo viso klausimo svarstymo. Suinteresuotas asmuo gali reikšti nušalinimą Komisijos nariui (nariams) šiame punkte išdėstytais pagrindais. Pareiškimas dėl nušalinimo teikiamas ne vėliau, kaip iki etikos pažeidimo bylos nagrinėjimo iš esmės pradžios. Pareiškimą dėl nušalinimo išnagrinėja Komisija, užtikrinant pasitarimo slaptumą. Pareikšti nušalinimą visai Komisijai neleidžiama.

 17. Etikos pažeidimo bylos iškėlimas nariui (jo atstovui) įpareigoja jį stebėti bylos nagrinėjimo eigą, taip pat nedelsiant raštu informuoti Komisiją apie savo gyvenamosios vietos (buveinės) adreso, elektroninio pašto adreso, fakso ar kitos elektroninio ryšio priemonės pasikeitimą.

 18. Komisija ir jos nariai įsipareigoja išsaugoti visą konfidencialią informaciją, kurią yra gavę per etikos pažeidimo tyrimą iš asmenų kaip slaptą ir nenaudoti jos jokiais kitais tikslais, išskyrus tais, kuriais ji buvo skirta.

 19. Atsakovas turi teisę susipažinti su savo etikos pažeidimo bylos medžiaga, daryti jos kopijas ir išrašus (išskyrus konfidencialius duomenis apie konkrečių Komisijos narių balsavimą). Kiti suinteresuoti asmenys gali susipažinti su bylos medžiaga, nurodę tikslą ir tik Komisijos pirmininkui leidus. LMGAGA patiriamų išlaidų kompensavimo dydžius, užtikrinant suinteresuotų asmenų teises, nurodytas šiame punkte, tvirtina LMGAGA direktorius. Prašomi dokumentai pateikiami apmokėjus išlaidų kompensaciją.

 20. Jeigu asmuo nereaguoja į Komisijos narių pastabas dėl netinkamo elgesio posėdyje, elgiasi nemandagiai, vartoja necenzūrinę leksiką ar kitaip pažeidžia posėdžio tvarką, posėdžio pirmininkas turi teisę pašalinti tokį asmenį iš posėdžio salės.

**4 straipsnis. Senatis**

 1. Atsakomybės pagal Kodeksą taikymo senatis (toliau – senatis) – šešių mėnesių terminas, kuriam suėjus už etikos pažeidimą negali būti skirta sankcija.

 2. Senaties termino pradžia – etikos pažeidimo padarymo diena arba diena, kai suinteresuotas asmuo sužinojo ar turėjo sužinoti apie etikos pažeidimą. Esant tęstiniam pažeidimui (kai jis vyksta kiekvieną dieną), senaties terminas dėl pažeidimo, atlikto tą dieną, prasideda tą kiekvieną dieną.

 3. Senaties terminas nutrūksta nuo tos dienos, kurią Komisija (arba LMGAGA) gauna pranešimą apie etikos pažeidimą.

**5 straipsnis. Etikos pažeidimo nagrinėjimo terminai**

 1. Komisija etikos pažeidimo bylą turi išnagrinėti per tris mėnesius nuo pranešimo apie etikos pažeidimą gavimo dienos. Esant motyvuotam Komisijos pirmininko nutarimui, bylos nagrinėjimo terminas gali būti pratęstas papildomam trijų mėnesių terminui. Šiame straipsnyje nurodytų terminų pažeidimas nedaro etikos pažeidimo bylos nagrinėjimo neteisėtu.

**6 straipsnis. Pagrindas etikos pažeidimo bylai iškelti**

 1. Kiekvienas suinteresuotas asmuo (ieškovas) turi teisę kreiptis į Etikos komisiją su motyvuotu pranešimu (skundu) dėl LMGAGA nario padaryto etikos pažeidimo. Pranešimas apie galimą Kodekso pažeidimą turi būti pateiktas raštu su visa informacija apie pažeidimą ir turimais įrodymais. Jeigu pranešimas pateikiamas LMGAGA, tai jos administracija nedelsiant perduoda pranešimą su jo priedais Etikos komisijos pirmininkui.

 2. Etikos komisijos pirmininkas ar pavaduotojas turi teisę inicijuoti etikos pažeidimo svarstymą be atskiro pranešimo. Pagrindas tokiam nagrinėjimui pradėti gali būti galimo pažeidimo duomenys, nurodyti žiniasklaidos priemonėse, teismų procesiniuose dokumentuose ar pranešimuose, kitų asmenų, įstaigų, organizacijų, institucijų raštuose ar kituose šaltiniuose. Tokiais atvejais byloje ieškovo gali nebūti.

**7 straipsnis. Komisijos veiksmai gavus skundą**

1.Gavęs raštišką pranešimą (skundą) apie galimą etikos pažeidimą, nurodytą šiame Kodekse, Komisijos pirmininkas nusprendžia, ar privalu šį skundą nagrinėti Komisijos posėdyje. Nusprendęs nešaukti Komisijos posėdžio, pirmininkas privalo ne vėliau kaip per 15 (penkiolika) darbo dienų grąžinti skundą siuntėjui nurodant grąžinimo motyvus arba pareikalauti pateikti Komisijai papildomą medžiagą.

2. Pirmininkas turi teisę konsultuotis su pavaduotoju ir/ar kitais Komisijos nariais dėl būtinybės skundą nagrinėti Komisijos posėdyje.

3. Apie savo sprendimą nenagrinėti skundo ar pranešimo Komisijos posėdyje pirmininkas privalo informuoti Komisijos narius, pateikdamas jiems skundą ar pranešimą ir nurodydamas tokio sprendimo priežastis iki skundo ar pranešimo grąžinimo siuntėjui datos. Ne mažiau kaip 3 (trims) Komisijos nariams pareikalavus, pirmininkas privalo atšaukti sprendimą ir perduoti pateiktą skundą ar pranešimą Komisijos nagrinėjimui.

4. Komisijos pirmininkas, pripažinęs pranešimą tinkamu nagrinėti, gali paskirti kurį nors Komisijos narį pranešėju. Jeigu pranešėjas neskiriamas, pranešimą posėdyje daro pirmininkas.

5. Pranešėjas išsiaiškina ginčijamo klausimo esmę, faktines aplinkybes, surenka su nagrinėjimu susijusią medžiagą. Trūkstant duomenų, pranešėjas turi teisę kreiptis į pirmininką dėl papildomos medžiagos pareikalavimo. Komisijos nariai supažindinami su etikos pažeidimo bylos medžiaga ne vėliau kaip likus 3 (trims) darbo dienoms iki posėdžio.

6. Pripažinus pranešimą tinkamu nagrinėti, Komisijos pirmininkas arba pranešėjas pasiūlo atsakovui pateikti atsiliepimą (paaiškinimą), išsiųsdamas jam pranešimo kopiją ir ieškovo pateiktus dokumentus ir nustatydamas terminą savo atsiliepimui pateikti. Atsiliepimas turi būti pateiktas per 14 dienų (išimtiniais atvejais terminas gali būti ne ilgesnis, kaip 30 dienų). Atsiliepimo nepateikimas nėra kliūtis išnagrinėti pranešimą (skundą). Jeigu visapusiškam skundo išnagrinėjimui yra reikalinga papildomi įrodymai, kurių dėl negalima gauti iš ieškovo ar atitinkamų institucijų, tai Komisijos pirmininkas arba pranešėjas turi teisę kreiptis į atsakovą (arba į kitą narį) dėl tokių įrodymų pateikimo. Atsakovas (arba kitas narys), gavęs tokį prašymą ne vėliau kaip per 5 darbo dienas nuo prašymo gavimo dienos, privalo Komisijai pateikti prašomus įrodymus. Prašomų įrodymų nepateikimas gali būti pripažintas esminiu nario pareigų pažeidimu.

**8 straipsnis. Bylos nutraukimas**

1. Komisija gali priimti sprendimą nutraukti etikos pažeidimo nagrinėjimą šiais atvejais:

1) kai asmuo, kurio atžvilgiu pradėtas nagrinėjimas, miršta arba yra išregistruotas (likviduotas) arba netenka LMGAGA nario statuso;

2) kai pareiškėjas atsisako nuo pranešimo (skundo), arba pareiškėjas mirė (yra likviduotas);

3) kai paaiškėja, kad yra suėjusi senatis taikyti atsakomybę pagal Kodeksą;

4) kai šalys susitaiko;

5) kai nustatomas kitas objektyvus pagrindas nutraukti nagrinėjimą.

**9 straipsnis. Posėdžio atidėjimas ir bylos sustabdymas**

 1. Komisija atideda etikos pažeidimo bylos nagrinėjimą, kai nustato, kad bylai teisingai išnagrinėti reikia išsiaiškinti papildomas aplinkybes ir pateikti jas patvirtinančius ar paneigiančius įrodymus, kurių surinkti per Komisijos posėdį nėra galimybių. Posėdis atidedamas, kai Komisija pripažįsta, jog atsakovo dalyvavimas yra būtinas arba dėl kitų svarbių priežasčių, kai Komisija pripažįsta, kadbylą atidėti yra būtina.

 2. Komisija gali sustabdyti etikos pažeidimo bylos nagrinėjimą:

 1) jeigu jos negalima išnagrinėti iki kol bus baigtas ikiteisminis tyrimas ar išspręsta kita byla, nagrinėjama civiline, baudžiamąja ar administracine tvarka, arba kita tiesiogiai susijusi etikos pažeidimo byla, nagrinėjama pagal šį Aprašą;

 2) jeigu asmuo, kuriam iškelta etikos pažeidimo byla tarnauja LR krašto apsaugos dalinyje, kuriame paskelbta karinė padėtis (kai asmuo negali pateikti paaiškinimų, o jo dalyvavimas pripažintas būtinu);

 3) jeigu asmuo, kuriam iškelta etikos pažeidimo byla suserga sunkia liga ir dėl to asmuo negali pateikti paaiškinimų, o jo dalyvavimas pripažintas būtinu;

 4) kitais atvejais, kai Komisija pripažįsta, jog bylą sustabdyti būtina dėl objektyvių aplinkybių.

 3. Sustabdyta etikos pažeidimo byla atnaujinama išnykus aplinkybėms, dėl kurių ji buvo sustabdyta. Sustabdžius bylos nagrinėjimą, sustabdoma šio Aprašo 5 straipsnyje nurodytų terminų eiga.

**10 straipsnis. Posėdžio eiga ir sprendimo priėmimas**

1. Komisijos pirmininko pavedimu, pranešėjas pristato pranešimo (skundo) esmę, pateikia visus turimus dokumentus bei surinktą informaciją.

2. Posėdžio pradžioje išklausomas atsakovas ir ieškovas (jeigu jie dalyvauja), po to išklausomi kviesti asmenys (ekspertai, specialistai, liudytojai), peržiūrimi pateikti raštiški paaiškinimai ir kiti įrodymai.

3. Išklausius posėdyje dalyvaujančių asmenų paaiškinimus bei išnagrinėjus surinktus įrodymus, byloje dalyvaujantys asmenys turi palikti posėdžių salę. Komisija (dalyvaujant jos nariams ir sekretoriui) nustato ir aptaria faktines aplinkybes, išnagrinėja aktualias Kodekso nuostatas, vertina kiekvieno iš posėdyje dalyvaujančių Komisijos narių nuomonę dėl nagrinėtos situacijos.

4. Remiantis atliktų tyrimų rezultatais ir konkrečiomis Kodekso nuostatomis, balsavimo metu priimamas Komisijos sprendimas. Komisija nėra varžoma pranešime (skunde) nurodyto etikos pažeidimo teisinio pagrindo.

5. Komisijos sprendimas priimamas ir paskelbiamas tą pačią dieną, kai buvo išnagrinėta etikos pažeidimo byla. Atsižvelgdamas į išnagrinėtos bylos sudėtingumą ir apimtį, Komisija gali atidėti sprendimo priėmimą ir paskelbimą iki kito Komisijos posėdžio. Skelbiant sprendimą Komisijos posėdyje visų Komisijos narių dalyvavimas nebūtinas. Sprendimą gali paskelbti vienas Komisijos narys.

6. Po žodinio Komisijos posėdžio jo sekretorius rašo posėdžio protokolą. Komisijos posėdžio garso ar vaizdo įrašas gali būti daromas tik Komisijai leidus (tokiu atveju, rašytiniame protokole fiksuojamas pasisakančio asmens laiko pradžios ir pabaigos momentas, pasisakymo esmė). Sekretoriaus padarytas posėdžio garso ar vaizdo įrašas yra protokolo sudėtinė dalis. Rašytinis posėdis neprotokoluojamas, tačiau sekretorius fiksuoja bendrą balsavimo rezultatą. Virtualaus posėdžio protokole fiksuojama elektroniniame susirašinėjime dalyvavę Komisijos nariai, laiko tarpas nuo kada iki kada vyko virtualus posėdis, posėdžio darbotvarkė (konkretus klausimas arba etikos pažeidimo byla ar tam tikras procedūrinis etapas ar klausimas), balsavimo rezultatai, priimtas sprendimas (nutarimas).

7. Informacija apie tai, kaip balsavo Komisijos nariai yra konfidenciali ir nėra teikiama nei ieškovui, nei atsakovui, dėl kurio buvo svarstomas etikos pažeidimo klausimas.

8. Protokolas ne vėliau kaip 10 (dešimties) darbo dienų bėgyje po paskutinio Komisijos posėdžio išsiunčiamas Komisijos nariams susipažinti. Posėdyje dalyvavę Komisijos nariai turi teisę pareikšti pastabas protokolui 5 (penkių) darbo dienų bėgyje. Komisijos narys savo pastabas siunčia visiems Komisijos nariams. Pastabos pridedamos prie protokolo.

9. Protokolą pasirašo Komisijos posėdžio pirmininkas ir sekretorius.

**11 straipsnis. Komisijos sprendimai**

1. Baigusi pateikto skundo, pranešimo ar prašymo nagrinėjimą, Komisija priima sprendimą pripažinti arba nepripažinti Kodekso pažeidimą.

2. Pripažinusi Kodekso pažeidimą, Komisija skiria vieną iš sankcijų, numatytų Kodekse.

3. Komisijos sprendime (dokumente) nurodomi prašymą (skundą) svarsčiusios Komisijos sudėtis, Komisijos narių nu(si)šalinimai, ieškovo ir atsakovo duomenys, pateikto skundo ar pranešimo esmė, nustatytos aplinkybės ir jų vertinimai, pateikiamas Komisijos sprendimas. Komisija savo sprendimuose gali pateikti savo nuomonę bei rekomendacijas dėl atskirų Kodekso nuostatų aiškinimo ir taikymo. Komisijos narys, nesutikęs su sprendimu, turi teisę raštu motyvuotai išdėstyti konkrečiomis Kodekso nuostatomis bei aplinkybių analize pagrįstą atskirąją nuomonę, kuri pridedama prie bylos (kai sprendimas yra viešo pobūdžio, atskiroji nuomonė viešinama kartu su sprendimu).

4. Jeigu Komisija nusprendžia, kad Kodeksas buvo pažeistas, apie tai pranešama ieškovui ir atsakovui, išsiunčiant sprendimo nuorašą (kopiją). Tuo atveju, kai Komisija konstatuoja, kad etikos pažeidimo nebuvo, toks Komisijos sprendimas neskelbiamas, apie tai informuojamas tik ieškovas ir atsakovas. Sprendimas suinteresuotiems asmenims turi būti išsiųstas ne vėliau kaip 14 dienų nuo jo paskelbimo.

5. Komisijos sprendimas per 30 dienų gali būti apskųstas kompetentingam Lietuvos Respublikos teismui įstatymų nustatyta tvarka. Komisijos sprendimas įsiteisėja tik pasibaigus nustatytam apskundimo laikotarpiui, jeigu jis nebuvo apskųstas teismui. Tuo atveju, jei Komisijos sprendimas apskundžiamas teismui, Komisijos sprendimas įsiteisėja nuo teismo sprendimo įsiteisėjimo dienos. Per apskundimo laikotarpį yra sustabdomas Komisijos sprendimo bei paskirtų sankcijų įgyvendinimas, išskyrus rekomendaciją pašalinti narį iš LMGAGA narių.

6. Sprendimas skirti pastabą viešai neskelbiamas.

7. Sprendimas skirti papeikimą, skelbiant apie tai viešai 1 metus yra viešinamas LMGAGA internetiniame puslapyje. Toks sprendimas vykdomas, jeigu pasibaigus sprendimo apskundimo terminui, nėra gauta objektyvių įrodymų apie priimtą nagrinėti skundą teisme.

8. Sprendimas rekomenduoti narį pašalinti iš LMGAGA nedelsiant perduodamas Tarybai, kuri teikia rekomendaciją svarstyti artimiausiam LMGAGA visuotiniam narių susirinkimui. Sprendimas viešinamas LMGAGA internetiniame puslapyje. Sprendimo apskundimas teismui neatima LMGAGA visuotiniam susirinkimui teisės svarstyti nario pašalinimo klausimą.

9. Viešinami sprendimai skelbiami LMGAGA internetiniame puslapyje su Komisijos pirmininko komentaru. Skelbiant sprendimus viešai, asmeniniai duomenys (asmens kodai, gimimo datos, adresai, turto identifikaciniai numeriai, duomenys apie sveikatą, profesinė ar komercinė paslaptis) nuasmeninami. Kodekso pažeidėjo vardas ir pavardė nėra laikomi asmeniniais duomenimis.

10. Jeigu Komisijos sprendimas yra apskundžiamas teismui, Komisija informuojama apie tai persiunčiant LMGAGA gautą procesinio dokumento kopiją Komisijos pirmininkui, kuris privalo nedelsdamas jį pateikti visiems Komisijos nariams. Komisija privalo per septynias kalendorines dienas nuo procesinio dokumento kopijos gavimo dienos pateikti LMGAGA savo rašytinę nuomonę dėl ieškinio, kuriuo skundžiamas Komisijos sprendimas, pagrįstumo. Rašytinė Komisijos nuomonė dėl ieškinio pagrįstumo pateikiama LMGAGA direktoriui.

11. Teismui panaikinus Komisijos sprendimą, etikos pažeidimo bylą Komisija nagrinėja iš naujo.

12. Komisija savo sprendimą gali peržiūrėti ir pakeisti tik paaiškėjus naujoms aplinkybėms, bet ne vėliau kaip per vienerius metus nuo galutinio sprendimo priėmimo dienos.

**12 straipsnis. Baigiamosios nuostatos**

1. Suinteresuotoms šalims Komisijos pranešimai ir kiti dokumentai siunčiami elektroninio ryšio priemonėmis Asociacijai nurodytu elektroninio pašto adresu. Ieškovui Komisijos pranešimai ir kiti dokumentai siunčiami elektroninio ryšio priemonėmis, jeigu jie Komisijai žinomi. Įteikiant asmeniui dokumentą elektroninio ryšio priemonėmis, jo įteikimo diena laikoma pirma darbo diena po dokumento išsiuntimo dienos. Jeigu elektroninio ryšio duomenys nėra žinomi, pranešimai ir dokumentai siunčiami paštu arba įteikiami pasirašytinai.

2. Baigus nagrinėti etikos pažeidimo bylą, Komisijos pirmininkas visą bylos medžiagą perduoda saugoti LMGAGA administracijai.

­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_